Eurolandenes finansministre har onsdag aften afbrudt deres møde om Grækenland. Finlands finansminister, Alexander Stubb, skriver på twitter, at eurogruppen mødes igen torsdag klokken 13.

Det bliver det fjerde møde i eurogruppen på kun en uge, hvor EU-landene skal forsøge at finde en løsning på den aktuelle græske gældskrise.

Ifølge nyhedsbureauet dpa vil der klokken 23 blive holdt et nyt møde mellem den græske premierminister, Alexis Tsipras, og topfolk fra landets internationale kreditorer.

Ikke optimale forberedelser

Det er formentlig samme gruppe, som sad i lange forhandlinger i Bruxelles tidligere onsdag.

Det vil sige EU-Kommissionens formand, Jean-Claude Juncker, chefen for Den Europæiske Centralbank, Mario Draghi, og chefen for Den Internationale Valutafond, Christine Lagarde.

Læs også : Intet græsk gennembrud - men samtaler fortsætter

På forhånd var der ikke høje forventninger til et resultat på eurogruppemødet onsdag aften.

Tysklands finansminister, Wolfgang Schäuble, sagde ved ankomsten, at forberedelserne ikke er forløbet sådan, at man kan være optimistisk med hensyn til en hurtig aftale.

Ikke grundlag for aftale

- Min fornemmelse er: Vi er endnu ikke meget længere end i mandags. Men nu må vi i gang, sagde Schäuble, da han ankom.

Læs også : IMF redder grækernes weekend med milliard-indsprøjtning

Finlands finansminister, Alexander Stubb, siger efter endnu et sammenbrud onsdag aften i græske gældsforhandlinger:

- Der var ikke grundlag for en aftale. Der var ikke noget papir på bordet. I EU-forhandlinger er det ganske normalt, at man kører helt til kanten. Men vi har haft så mange kanter her, at man nu må sige, at alt er muligt.